83 stakende mynwerkers vasPolisiebeamptes by van die verdagtes wat in hegtenis geneem is. Foto: Verskaf Die polisie in die Vrystaat het 83 mynwerkers by die Beatrix-myn in Theunissen in hegtenis geneem. Brig. Motantsi Sam Makhele, woordvoerder van die polisie, het gesê lede van die eenheid vir openbare orde het die mynwerkers in hegtenis geneem aangesien hulle ŉ hofbevel verontagsaam het deur te betoog op ŉ ander plek as wat toegeken is vir hul wettige staking. Volgens Makhele is daar tydens die inhegtenisnemings op 92 gevaarlike wapens beslag gelê, waaronder knopkieries, ketties, spiese, pangas en ŉ graaf. “Die mynowerhede het die polisie bygestaan deur onder meer ŉ bos te verwyder waar stakende mynwerkers weggekruip het en verbygaande busse wat werkers aflaai met klippe bestook het.” Makhele het gesê die plek waar die mynwerkers in hegtenis geneem is, is dieselfde gebied waar ŉ polisievrou ernstig beseer is ŉ paar weke gelede. Die beampte het mynwerkers wat in hegtenis geneem is, vervoer toe sy aangeval en van haar dienswapen en ŉ videokamera beroof is. “Die enigste manier om die gesag van die staat te handhaaf, is om seker te maak mense wat beweer hulle is besig met ŉ wettige staking het nie gevaarlike wapens in hul besit en stel in die proses mense se lewe in gevaar nie,” het lt.genl. Moeketsi Sempe, provinsiale polisiekommissaris, gesê. Die verdagtes sal na verwagting binnekort in die Theunissen-landdroshof verskyn. Van die wapens waarop beslag gelê is. Foto: Verskaf